Man sterf toe vliegtuig neerstortFoto verskaf deur die SAPD Die polisie in Limpopo ondersoek ŉ saak van strafbare manslag nadat ŉ man (54) Dinsdagoggend gesterf het toe die ligte vliegtuig waarin hy gereis het, naby Lephalale (Ellisras) in Limpopo neergestort het. Kol. Moatshe Ngoepe, woordvoerder van die polisie, het gesê die vliegtuig was glo van die Zwartwater-plaas na Gauteng op pad, maar die vlieënier het kort nadat dit opgestyg het beheer verloor en die voorkant van die vliegtuig het in bosse ingeploeg. “Die vlieënier is op slag dood. Sy familie het hom geïdentifiseer as Koot Human Steyn wat op Zwartwater in die Tom Burke-polisiëringsgebied bly,” het Ngoepe gesê. Die oorsaak van die ongeluk is in dié stadium nog onbekend. “Die polisie se ondersoek asook dié van die burgerlugvaartowerheid (BLO) is nog onderweg.” Kabelo Ledwaba, woordvoerder van die BLO, het die voorval aan Maroela Media bevestig en gesê dit het omstreeks 07:20 plaasgevind. “Daar was net een persoon in die Jabiru J430-vliegtuig, dié persoon is op die toneel dood,” het Ledwaba gesê. Hy het verder gesê die BLO het ŉ span ondersoekers na die toneel gestuur om die ondersoek te behartig. “Deel van hul ondersoek sal wees om die oorsaak van die ongeluk te bepaal.”